คาดยอดขายทองเยาวราชวูบ 10% จากเสื้อแดงเคลื่อนขบวน
นายกสมาคมผู้ค้าทองคำยอมรับยอดขายทองย่านเยาวราชวูบ 10% รับม็อบเสื้อแดง สวนทางราคาทองลง
20 มี.ค. 2553

นายกสมาคมผู้ค้าทองคำยอมรับยอดขายทองย่านเยาวราชวูบ 10% รับม็อบเสื้อแดง สวนทางราคาทองลง 
นายจิตติ ตั้งสิทธิภักดี นายกสมาคมค้าทองคำ เปิดเผยว่า ผลจากการเคลื่อนขบวนของกลุ่มแนวร่วมประชาธิปไตยต่อต้านเผด็จการแห่งชาติ หรือ นปช. มายังบริเวณถนนเยาวราช ได้ส่งผลกระทบต่อยอดขายทองของร้านทองในย่านเยาวราชลดลงไม่น้อยกว่า 10% แม้ว่าราคาทองในวันที่ 20 มี.ค. จะมีราคาปรับตัวลดลง โดยราคาขายทองคำแท่งอยู่ที่บาทละ 17,050 บาท ราคารับซื้ออยู่ที่บาทละ 16,950 บาท 
ทั้งนี้ เนื่องจากผลกระทบของการเคลื่อนขบวนของกลุ่ม นปช. ทำให้คนไม่อยากออกจากบ้าน เพราะกลัวรถติด ประกอบกับร้านขายทองทั่วย่านเยาวราช ต้องปิดให้บริการซื้อขายทองให้กับลูกค้าประชาชนตั้งแต่ช่วงบ่ายของวันที่ 20 มี.ค. เพื่อความปลอดภัย จึงทำให้ยอดซื้อและขายลดลงเมื่อเทียบกับช่วงปกติประมาณ 10 %
"ยอมรับว่ายอดขายลดลงเพราะเปิดขายได้แค่ครึ่งวัน ซึ่งปกติราคาทองลดลงแบบนี้คนจะมาซื้อกันแน่น แต่เนื่องมีการชุมนุมบวกกับเป็นวันเสาร์ ซึ่งแบงก์ก็ไม่เปิด ตลาดทองในต่างประเทศก็ปิด ทำให้ร้านค้าทองส่วนใหญ่ไม่ค่อยอยากทำการซื้อขายกันมากอยู่แล้ว เพราะต้องคอยระวังเรื่องของอัตราแลกเปลี่ยนด้วยเพราะไม่รู้เปิดมาวันจันทร์ แล้วค่าเงินบาทจะเป็นอย่างไร " นายจิตติกล่าว
นายจิตติ กล่าวอีกว่า สำหรับวันอาทิตย์ที่ 21 มี.ค. นี้ คาดว่าจะร้านทองในย่านเยาวราช จะมีทั้งที่เปิดขายตามปกติ และปิดต่อเนื่อง เพื่อไปเปิดอีกทีในวันจันทร์ ทั้งนี้ให้ขึ้นอยู่ที่วิจารณญาณของแต่ละร้านเอง   
อย่างไรก็ตาม เชื่อว่า การซื้อขายทองในย่านเยาวราชจะกลับมาคึกคักอีกครั้งในวันจันทร์ที่ 22 มี.ค. นี้ เนื่องจากเชื่อว่าราคาทองคำยังอยู่ในขาลง ซึ่งจะส่งผลให้ผู้ที่ต้องการลงทุนเข้ามาซื้อเก็บไว้เก็งกำไรต่อไป